**EESTI AUTOSPORDI LIIDU (EAL) VOLINIKE KOGU OTSUS – KARISTUSTE MÄÄRAMINE**

**13.07.2022**

**Eesti Autospordi Liidu (EAL) volinike kogu otsustab:**

1. **Määrata mittetulundusühingule Eesti Kardiliit (registrikood 80106439) keeld autospordis tegutsemiseks (sh registreerijana või võistluste korraldajana) nii Eestis kui rahvusvaheliselt (võistluskeeld), mis** **kehtib 3 aastat alates käesoleva otsuse avaldamisest Eesti Autospordi Liidu kodulehel uus.autosport.ee.**
2. **Määrata** **Priit Karjusele (Karjus) keeld autospordis tegutsemiseks (sh sõitja, registreerija, ametniku, võistluste korraldajana) nii Eestis kui rahvusvaheliselt (võistluskeeld). Keeld kehtib 3 aastat alates käesoleva otsuse avaldamisest Eesti Autospordi Liidu kodulehel uus.autosport.ee.**
3. **Määrata** **Heikki Hõbemägile (Hõbemägi) keeld autospordis tegutsemiseks (sh sõitja, registreerija, ametniku, võistluste korraldajana) nii Eestis kui rahvusvaheliselt (võistluskeeld). Keeld kehtib 3 aastat alates käesoleva otsuse avaldamisest Eesti Autospordi Liidu kodulehel uus.autosport.ee.**
4. **Määrata** **Martin Harakule (Harak) keeld autospordis tegutsemiseks (sh sõitja, registreerija, ametniku, võistluste korraldajana) nii Eestis kui rahvusvaheliselt (võistluskeeld). Keeld kehtib 3 aastat alates käesoleva otsuse avaldamisest Eesti Autospordi Liidu kodulehel uus.autosport.ee.**
5. **Käesoleva otsuse punktides 1-4 nimetatud karistust tuleb kanda kuni 31.12.2022, millest edasi on karistus määratud tingimuslikult. Juhul, kui Eesti Kardiliit, Priit Karjus, Heikki Hõbemägi või Martin Harak panevad alates käesoleva otsuse avalikustamisest kuni 04.07.2025 mõne FIA koodeksis või EALi normdokumentides sätestatud reegli rikkumise, kehtib karistus rikkuja suhtes automaatselt 3 aastat alates rikkumise toimepanemisest.**
6. **Teha otsus** **mittetulundusühingule Eesti Kardiliit, Priit Karjusele, Heikki Hõbemägile ja Martin Harakule viivitamata teatavaks.**
7. **Avaldada otsus viivitamata** **Eesti Autospordi Liidu kodulehel uus.autosport.ee.**
8. **Teavitada otsusest viivitamata Rahvusvahelist Autospordiliitu (*Fédération Internationale de l'Automobile*)(FIA), edastades käesolev otsus koos tõlkega FIA-le.**

**Otsuse aluseks olevad asjaolud**

1. 01.02.2022 võttis Eesti Autospordi Liidu (EAL) juhatus vastu otsuse Eesti kardispordi edasise korralduse kohta. Selles otsuses toodi välja, et EAL oli hooajal 2021 juhtinud korduvalt tähelepanu ebakõladele ja puudustele Eesti kardispordi juhtimises. **Mittetulundusühingu** **Eesti Kardiliit** **(EKL)** tegutsemist alakomiteena ja erandlikult laiendatud õigustes oli EAL aastaid vaikimisi aktsepteeritud, kuid 2021. aastal avaldus see ebakõla iseäranis teravalt spordireeglite väärtõlgendamises, kardispordi puudulikus juhtimises ja ebaterves konkurentsisituatsioonis kardivõistluste korraldajate hulgas. EAL juhatus osales kutsutuna 11.01.2022 toimunud EKL-i üldkoosolekul, kus EKL-i juhatus teatas tagasiastumisest. Siiski lubas tagasiastuv juhatus jätkata EKL-i juhtimist kuni uue juhatuse ametisse asumiseni. Ühtlasi kinnitati valmidust moodustada omapoolne töögrupp, kes koostöös EAL-ga asunuks kujunenud olukorrale lahendust otsima. Vastavad lahendused lubati koostöös leida hiljemalt 10.02.2022 toimuvaks järgnevaks EKL-i koosolekuks. EAL-i varasemad katsed EKL-ga läbirääkimiste käigus olukorda parandada ei olnud andnud mingit tulemust. 31.01.2022 seisuga ei oldud EAL-le saadetud isegi toimunud koosoleku protokolli, võimalikest lahendusettepanekutest rääkimata. See vastas EKL-i juhatuse senisele käitumismustrile ja soovimatusele olukorrale lahendust leida. EAL-i hinnangul oli selge, et sel viisil jätkamine ei olnud enam mõeldav ja oli otseselt kahjulik kardispordi arengule Eestis. EAL pidas vajalikuks langetada otsused kalenderplaani, tehniliste tingimuste, litsentside jms osas. Olukorra kiireloomuliseusest tulenevalt ja kardispordi sujuva jätkumise nimel otsustas EAL 01.02.2022:
2. Korrata ettepanekut EKL-le kardispordi EMV sarja läbiviimiseks võistlusklassides Micro, Mini, OKJ, OK ja KZ2 hooaegadel 2022 ja 2023. Anda EKL juhatusele võistluste korraldustaotluse esitamiseks aega kuni 10.02.2022. Äraütlemise või vastamata jätmise korral leida võistlussarjale uus promootor.
3. Moodustada alakomitee, kuhu kaasatakse esialgu võistlussarjade korraldajate esindajad, tehnikakomitee esindaja, EAL ohutusvaatleja (suletud radade suunitlusega), sportlaste esindaja(d). Kuni sobiva alakomitee juhi leidmiseni kureerib alakomitee tööd EAL juhatus.
4. Võtta vastu korraldajate taotlused võistluste läbiviimiseks hooajal 2022.
5. Avada võistlejalitsentside müük kardisportlastele samadel alustel muu autospordiga.
6. Täpsustada ja kooskõlastada kalenderplaan.
7. Alustada koheselt läbirääkimisi Harrastajate kardisarja korraldajatega võistlussarja integreerimiseks autospordi süsteemi viisil, et oleks tagatud võistluste läbiviimiseks tarvilikud ohutusalased miinimumnõuded ja liidetud võistlejad EAL litsentseeritud sportlaskonnaga.
8. Teavitada käesolevast otsusest tegutsevaid Eesti kardiklubisid ja hooaegadel 2021 ja 2022 aktiivset võistlejalitsentsi omavaid sportlasi või nende esindajaid.
9. 05.02.2022 saatis **Martin Harak** EAL-i juhatusele ja Eesti kardiklubidele välja e-kirja pealkirjaga „Re: EAL ametlik teadaanne kardispordi edasise korralduse osas“, mida käsitles oma isikliku vastulausena ja milles nimetas EAL-i plaani järgi moodustatavat „vaid tema enda juhatuse poolt määratava võistlusdistsipliini kureeriva alakomitee“ liikmeid kabajantsikutekst, juunikommunistideks ja kollaboraatoriteks. Samuti viitas Martin Harak, et EAL-i juhatuse liikmed Janis Kaal ja Kuldar Sikk on millegi „persse keeranud.“ 06.02.2022 saatis Martin Harak EAL-i volinike kogule välja e-kirja pealkirjaga „Olukorrast EAL-EKL vahel“, milles nimetas „Janise ja Kuldari“ alakomitee (EAL-i kardikomitee) kandidaate kabajantsikuteks. 09.03.2022 saatis Martin Harak EAL-i juhatuse liikmele Janis Kaalule ja Eesti kardiklubidele e-kirja pealkirjaga „Re: EAL avaldus EKL liikmetele“, milles väitis, et tänane EAL-i struktuur on läbinisti mäda, Janis Kaal ja Kuldar Sikk solvavad väga suurt seltskonda inimesi, EAL-i juhatusel on käes absoluutse lähedane võim, millesse ei kipu selle lollaka struktuuri tõttu sekkuma enam ka volinike kogu ning Janis Kaal ja Kuldar Sikk on alluvad, mitte alakomiteed.
10. EAL-ile on teada ja samuti nähtub see 05.02.2022 ning 06.02.2022 e-kirjadest, et Martin Harak on korraldanud laste hobikardisarja „Talendid Rajale“.
11. 13.03.2022 pöördus EKL-i juhatuse liige **Priit Karjus** e-kirjaga „Ettepanek kriisi lahendamiseks Eesti kardispordi juhtimises“ EAL-i volikogu, EAL-i auliikmete, EAL-i liikmete, EKL-i liikmete ja Eesti kardikogukonna esindajate poole, milles sedastas, et EAL-i juhatuse esimees Janis Kaal püüab ainuisikuliselt vastupidiselt avalikule retoorikale määrata EALi kardikomitee koosseisu kitsa huvigrupi esindajaid, idee määrata EAL-i kardikomitee liikmeteks Guido Allmere, Ivar Veerus ja Mart Liiksaar ning lülitada kardispordi juhtimisest välja kogu FIA klassides tegutsev Eesti meistrivõistlustel osalevate sportlaste ring, on vastuolus FIA põhimõtetega, väga suure korruptsioonikahtlusega ning amoraalne, ning EAL-i juhatuse liikmed Janis Kaal ja Kuldar Sikk on käitunud pahatahtlikult ja teadlikult EAL-i huve ja mainet kahjustavalt. E-kirjas avaldatud ettepanekule olid alla kirjutanud ka Spordiklubi TARK (TARK Racing),kelle juhataja on **Heikki Hõbemägi,**  ja Martin Harak.
12. 15.03.2022 avaldas Martin Harak oma Facebooki seinal postituse, millega saatis EAL-i kardikomitee persse („Eecти Ayтocпopди Лиидy kapдиkomитee иди нaxyй!“), kusjuures selles kirillitsas kujutatud postituses oli tähe „o“ asemel kujutatud sirpi ja vasarat.
13. 18.03.2022 avaldati EKL kodulehel [www.kart.ee](http://www.kart.ee) seisukoht pealkirjaga „Eesti Kardiliidu teadaanne olukorrast Eesti kardispordis“. Seisukohale oli alla kirjutanud Priit Karjus kui EKL-i juhatuse liige. Seisukohas oli väidetud, et EAL ei ole kunagi finantseerinud ühegi kardivõistluse korraldamist, EAL-i juhatus on tagasi lükanud kõik ettepanekud koostööks EKL-iga; EAL-i juhatus on kardikomitee ja selle esimehe, samuti EMV osalise kalenderplaani kinnitamisel jätnud arvestamata Eesti ja rahvusvahelistel tiitlivõistlustel osalevate klubide, võistlejate, radade omanike jt osapooltega; EAL-i juhatus on üheselt vastutav tänaseks kujunenud olukorra eest ja EAL-i volikogu on selle olukorra kujunemist lubanud, kus vahetult enne hooaega puuduvad riigisiseseks võistlemiseks vajalikud tehnilised tingimused, võistlusmäärustik, EMV kalenderplaan ja korraldaja ja kus ei toimu võistlusnumbrite väljastamist ning puudub igasugune kommunikatsioon Eesti kardikogukonnaga; EAL-i volikogu ei ole leidnud võimalust süveneda EKL-i juhatuse järelpärimisele, miks EAL kui FIA esindaja Eestis tegutseb FIA enda põhimõtete ja prioriteetide vastaselt.
14. Samal kuupäeval, s.o 18.03.2022 avaldati EKL-i kodulehel teade pealkirjaga „Nõue Eesti Autospordi Liidu üldkoosoleku kokkukutsumiseks“, milles väideti, et EAL volinike kogu ei ole suutnud lahendada Eesti kardispordis valitsevat juhtimiskriisi, nende panus selle lahendamiseks on olnud selgelt ebapiisav; olukord, kus EAL-i juhatus on kardispordi juhtimiselt kõrvale jätnud valdava enamuse seni Eesti meistrivõistlustel osalenud klubidest ja võistlejatest, on tõsine kriis mitte ainult kardispordis, vaid laiemalt Eesti autospordis; Eesti Autospordi Liit ei ole mitte kunagi mitte ühtegi eurot Eesti Kardiliidule tasunud; tänane EAL-i juhatus on otsustanud hävitada noorte arendamiseks vajaliku keskkonna ja tingimuste kogukonna toel loomise mudeli, jättes kõrvale tippklubid ja laiemalt kogukonna ning oluliselt kahjustades kaasaegsetes FIA klassides võistlemist; EAL-i juhatuse esimees käitub isevalitseja kombel ning avaldab järjest pöörasemaid väited EKL-i ja kardispordi senise töökorralduse kohta; EAL-i volinike kogu solvab sellega, et ei ole suutnud korrale kutsuda EAL-i juhatuse esimeest, järjepidevalt tõsiseid spordimehi, kes juba aastakümneid sellesse sporti on oma elu ja energiat panustanud; EAL käsitleb ühiskondlikel alustel panustavat spordiaktiivi palgalise aparaadi alluvatena. Teatele olid alla kirjutanud mitmed EAL.i liikmed, nende seas Spordiklubi TARK (TARK Racing), kelle juhataja on Heikki Hõbemägi.
15. 12.04.2022 saatis Priit Karjus EAL-i volikogu liikmetele e-kirja, milles väitis, et EAL-i kardikomiteesse minekuga minnakse Janis Kaalu pantvangiks. See e-kiri oli vastuseks 10.04.2022 saadetud EAL-i ja EKL koostöömemorandumile, mis käsitles muuhulgas EKL-ile tehtud ettepanekut, et EAL-i kardikomitee juhtimisse kaasatakse 4 EKL-i esindajat.
16. 13.04.2022 saatis Priit Karjus EAL-i volikogu liikmetele e-kirja, milles väitis, et EAL-i kardikomiteega liitudes jäävad EKL-i esindajad Janis Kaalu käsualusteks ja nii legitimeeritakse Eesti kardisporti hävitav poliitika. E-kirjale oli lisaks Priit Karjusele alla kirjutanud ka Heikki Hõbemägi.
17. 04.05.2022 saatis Priit Karjus Eesti kardiklubide juhtidele ja kardisportlastele e-kirja pealkirjaga „Eesti kardiklubide ühisotsus mitte osaleda EMV esimese etapil 6-7. mail 2022 Raplas“. E-kirjas väideti, et alates oktoobri kuust on EAL-i juhatuse esimees Janis Kaal mänginud kõikidega salakavalat mängu; EAL-il pole kordagi olnud kavatsust sisuliselt kokku leppida; Janis Kaal blokeeris demagoogiliste võtetega taaskord Eesti kardiklubide ja EAL-i kohtumise, millega leida kardisportlastele mõistlik lahendus Eesti meistrivõistlustel osalemiseks; on selge, et tänane EALi kardikomitee ei oma sisulist võimu ega teovõimet, kuna kõik sisulised otsused (rahvusvaheliste tiitlivõistlustega kattuv kalenderplaan, tiitlivõistluste võistlusklasside määramine, rehvimargi määramine, Eesti meistrivõistluste korraldaja valik jne) on langetatud või orkestreeritud Janis Kaalu poolt; on ilmselge, et neid otsuseid ei ole vastupidiselt Janis Kaalu väidetele arutatud mitte ühegi allakirjutanud kardiklubi juhiga. E-kirjas selgitati, et kujunenud olukorras, kus EAL välistas sisulise diskussiooni kardiklubide esindajatega, olid kardiklubid leppinud kokku, et ei osale ühegi võistlejaga Eesti kardispordi meistrivõistluste esimesel etapil 6. – 7.05.2022 Raplas, mis tähendas, et allakirjutanud klubide juhid tagavad ausa mängu reeglid ja keegi allakirjutanud klubide kardisportlastest ei võistle klubi registreerijalitsentsi kasutades 6 – 7.05.2022 Raplas. E-kirjas juhiti tähelepanu, et ilma klubi juhi nõusolekuta ei ole sportlastel juriidiliselt võimalik võistlusele registreerida. Samuti oli e-kirjas pöördutud selliste võistlejate poole, kes kaalusid kõne all olnud kokkuleppe vältimiseks kiirkorras registreerija vahetust ja nende tähelepanu juhiti asjaolule, et salaja seljataga varastatud punktid ei ole seda väärt ning kogukonna altvedamine jätab märgi külge ebamugavalt pikaks ajaks, samuti et ilmselt ei ole ka liiga uhke tunne paarikesi eelstardis või kahekesi poodiumil seista. E-kirjas selgitati, et juhul kui EAL pärast esimese etapi vahelejätmist jätkuvalt ignoreerib sisulist diskussiooni kardikogukonnaga, kordavad kardiklubid aktsiooni järgmisel ainult CIK-FIA klassidele mõeldud Eesti meistrivõistluste etappidel augustis ja vajadusel ka septembris. E-kirjale olid alla kirjutanud Priit Karjus ja Heikki Hõbemägi. E-kirjas oli nimetatud Spordiklubi TARK kui ühte mitmest kardiklubist, kes oli kirjutanud alla kokkuleppele mitte osaleda ühegi võistlejaga EMV esimesel etapil.
18. 06.05.2022 avaldati EKL kodulehel teade pealkirjaga „Kardispordi eliit jääb EMV avaetapist kõrvale“. Teates oli toodud, et seoses EAL kardikomitee poolt kinnitatud kalendri vasturääkivusega ei pea valdav osa Eesti kardisportlasi võimalikuks tänavuse hooaja Eesti meistrivõistlustel osaleda. Teates märgiti, et juba läinud aasta sügisest käinud draama Eesti kardispordi juhtimise üle oli sel laupäeval sõidetava meistrivõistluste avaetapi eel kulmineerunud kardisõitjate ühisotsusega võistlusest kõrvale jääda. Samuti oli teates väidetud, et EAL välistas sisulise doskussiooni kardiklubide esindajatega ning et EAL-i kardikomitee väidab, et kaitseb kardisportlasi kardisportlaste endi eest. Samasisuline postitus viitega EKL-i kodulehel avaldatule tehti ka EKL-i Facebooki leheküljele.
19. 10.05.2022 toimus Zoomi keskkonnas EAL-i ja EKL-i infotund. Infotundi oli kaasatud Eesti Antidopingu ja Spordieetika Sihtasutuse esindaja juhtivuurija Remo Perli. Infotunnis esitas Priit Karjus Remo Perlile väite, et EAL on pöördunud Olerex AS-i poole nõudega, et Olerex ei toetaks Eestis läbiviidavaid kardivõistlusi. Samal päeval saatis Priit Karjus EAL-i volikogu liikmetele ka e-kirja, milles väitis, et EAL pöördus Olerexi omanike poole kihutuskõnega lõpetada 2021. aastal alanud ja 2022. aastaks planeeritud karikavõistluste nimisponsori leping EKL-iga, samuti, et EAL töötab enda spordialade propageerimisele vastu ja viib valdkonnast hoopis raha välja. Samal päeval kirjutas Olerex AS-i tegevjuht Piret Miller vastuseks e-kirja, milles tõi esile, et EKL-il ei olnudki veel koostöölepingut ning et EAL-i ja EKL-i vahel tekkinud arusaamatuste kohta edastas info isik, kes ei olnud EAL-iga seotud.
20. 23.05.2022 teavitas EAL EKL-i, Priit Karjust, Martin Harakut ja Heikki Hõbemägi, et seoses tegudega EAL-i ja EKL-i vahel tekkinud erimeelsuste lahendamisel oli EAL vastavalt koodeksile alustanud FIA reeglite rikkumise tõttu menetlust karistuse määramiseks. EAL selgitas, et võib esineda alust FIA spordikoodeksi artiklis 12.4 nimetatud karistuste määramiseks, kuivõrd võis esineda FIA reeglite rikkumist koodeksi artikli 12.2 tähenduses. Koos teavitusega andis EAL vastavalt FIA spordikoodeksi artiklile 12.4.4 isikutele võimaluse oma seisukohtade esitamiseks. EAL palus oma seisukohad esitada kirjalikult 7 päeva jooksul arvates teavituse saamisest. Juhul kui isik soovis oma seisukohad esitada suuliselt, palus EAL niisugusest soovist teada anda sama tähtaja jooksul.
21. 30.05.2022 saatis EKL oma kirjaliku seisukoha. EKL kinnitas oma seisukohas, et EKL juhatuse liige Priit Karjus ja Heikki Hõbemägi on EAL-i ja EKL-i vahel tekkinud erimeelsuste lahendamisel tuginenud:
22. 11.01.2022. aasta EKL-i üldkoosoleku konsensuslikule otsusele „*Otsus 3: Jätkata EAL-iga läbirääkimisi Eesti kardispordi juhtimise kokkuleppimiseks. Johannes Moor, Priit Karjus ja Toomas Moor koostavad tänase üldkoosoleku pinnalt vastuse EAL-i alakomitee loomise viimasele kirjale, mis on eelnevalt Kardiliidu liikmete poolt heaks kiidetud*.“ ja
23. 10.02.2022. aasta EKL-i üldkoosoleku konsensuslikule otsusele “*Otsus 2: Eesti Kardiliit annab Priit Karjusele volituse jätkata läbirääkimisi Eesti Autospordi Liiduga Eesti kardispordi juhtimiseks ja arendamiseks kokkuleppe sõlmimiseks, eesmärgiga, et Eesti Kardiliit jätkab kardikomitee õigustes*.” ja
24. 21.04.2022. aasta EKL-i üldkoosoleku konsensuslikule otsusele „*Otsus 1: Valida alates 21. aprillist 2022 järgmiseks kolmeks aastaks Eesti Kardiliidu juhatuse liikmeteks Priit Karjus (juhatuse esimees), Heikki Hõbemägi, Raivo Tamm, Sulev Narusk, Rainer Kallas.*“
25. 21.04.2022. aasta EKL-i üldkoosoleku konsensuslikule otsusele „*Otsus 5: Kaasata kõik Eesti suurema osalejate arvuga kardiklubid ning teha ASAP klubide nimel ettepanek EALi kardikomiteele Eesti meistrivõistluste lahtisidumiseks Prokart Eesti karikavõistlustest (monoklasside Eesti meistrivõistlustest) ning pidada CIK-FIA klassides Eesti meistrivõistlused kolmeetapilisena (kõik etapid lähevad arvesse) vastavalt EALi kardikomitee poolt kavandatud CIK-FIA klasside Eesti meistrivõistluste ajakavale (6-7. mai Raplas, 26- 27. august koht täpsustamisel, 23-24. sept. koht täpsustamisel) ning arvestades juba enne 2022. aasta Eesti meistrivõistluste kalenderplaani väljakuulutamist võistlejate poolt tehtud registreerimisi välisvõistlustel osalemiseks palume korraldada klassis KZ2 Eesti meistrivõistlused üheetapilisena 23-24. septembril.*“

EKL lisas täiendavalt, et ta on tegutsenud oma liikmete poolt antud mandaadi alusel, mitte isiklikke teemapunkte järgides.

1. 31.05.2022 saatis Priit Karjus EAL-ile e-kirja, milles palus seisukoha küsimise osas lugeda 30.05.2022 EKL-i juhatuse poolt EAL-ile saadetud vastus ka tema isiklikuks vastuseks. Priit Karjus selgitas, et ta on tegutsenud Eesti Kardiliidu üldkoosoleku poolt antud mandaadi alusel ega oma isiklikke teemapunkte.
2. Heikki Hõbemägi ja Martin Harak oma seisukohti ei esitanud, samuti ei teavitanud nad soovist esitada oma seisukohti suuliselt.

**Otsuse põhjendused**

1. EAL on hinnanud otsuse aluseks olevaid asjaolusid ja arvestanud EKL-i ja Priit Karjuse seisukohtadega, millele tuginedes leiab, et esineb alus FIA spordikoodeksi[[1]](#footnote-1) (edaspidi koodeks) artiklis 12.4 nimetatud karistuste määramiseks EKL-ile, Priit Karjusele, Heikki Hõbemägile, Spordiklubile TARK ja Martin Harakule.
2. EAL on autosporti harrastavate spordiklubide üleriigiline spordialaliit Eestis, ASN koodeksi artikli 20 (definitsioonid) ja artikli 1.4.1 tähenduses, ACN FIA statuudi[[2]](#footnote-2) (edaspidi statuut) artiklite 3.1 ja 3.1.1 tähenduses ning FIA liige. Koodeksi artikli 1.4.2 kohaselt on EAL koodeksiga seotud ning artiklist 1.4.1 tulenevalt rakendab koodeksit Eestis EAL. Seega on EAL-il pädevus koodeksit rakendada.
3. Koodeksi artikli 1.3.1 kohaselt loetakse iga isik või isikute ühendus, kes organiseerib võistlust või võtab sellest osa, tutvunuks FIA statuutide ja reeglitega ja riiklike reeglitega (art 1.3.1.a) ning see isik või isikute ühendus on kohustatud järgima neid kui ka spordiorgani otsuseid ja nendest tulenevaid tagajärgi reservatsioonideta (art 1.3.1.b). EAL leiab, et Koodeksi artiklist 1.3.1 tulenevalt saab koodeksit EKL-i, Priit Karjuse, Heikki Hõbemägi ja Martin Haraku suhtes kohaldada ja kohaldamisest tulenevad tagajärjed (karistused) on neile kohustuslikud. EAL-i hinnangul tuleb võistlusest osavõtmist koodeksi 1.3.1 tähendusest mõista laialt, st isikut saab käsitleda võistlusest osavõtjana ka siis, kui tema teod mõjutavad võistluse korraldamist, kulgu, tulemusi jms. Seega saab võistlusest osa võtvaks isikuks koodeksi artikli 1.3.1 mõistes ehk isikuks, kelle suhtes saab koodeksit kohaldada, pidada ka sellist isikut, kes nt takistab võistluse organiseerimist või teiste isikute osavõttu sellest võistlusest. Lisaks saab EAL-i hinnangul koodeksi artiklit 1.3.1 mõista selliselt, et ASN saab koodeksit kohaldada kõigi suhtes, kes üleüldiselt tegutsevad autospordi valdkonnas konkreetse ASN-i haldusalasse jäävas riigis. Konkreetsemalt saab EAL-i hinnangul koodeksit kohaldada kõigi suhtes, kes osalevad või on osalenud läbirääkimisprotsessis Eesti kardispordi juhtimisstrktuuri ümberkorraldamisel. Nendest põhjendustest tulenevalt saab koodeksit kohaldada EKL-i suhtes ja kohaldamisest tulenevad tagajärjed on EKL-ile kohustuslikud, sest 1) EKL boikoteeris ja kutsus üles boikoteerima 6. – 7.05 Eesti kardispordi meistrivõistluste esimest etappi Raplas, avaldades vastava teate oma kodulehel, Facebooki lehel ja e-kirjas kardiklubide juhtidele ja kardisportlastele ning 2) EKL on Eesti kardiklubisid ühendav organisatsioon, kes on varasemalt tegutsenud vaikimisi ja mitteametlikult EAL-i alakomiteena ja erandlikult laiendatud õigustes. Priit Karjuse suhtes saab koodeksit kohaldada ja kohaldamisest tulenevad tagajärjed on talle kohustuslikud, sest 1) ta on EKL-i juhatuse liige ja 2) ta kirjutas alla ja avaldas teadaande, millega kutsuti üles boikoteerima 6. – 7.05 Eesti kardispordi meistrivõistluste esimest etappi Raplas ning 3) osales EKL-i ja Eesti kardikogukonna esindajana läbirääkimistes EAL-iga kardispordi juhtimisstruktuuri ümberkorraldamise küsimustes, avaldades asjaga seoses mh korduvalt e-kirjade teel oma seisukohti. Heikki Hõbemägi suhtes saab koodeksit kohaldada ja kohaldamisest tulenevad tagajärjed on talle kohustuslikud, sest 1) ta on EKL-i juhatuse liige ja 2) ta kirjutas alla ja avaldas teadaande, millega kutsuti üles boikoteerima 6. – 7.05 Eesti kardispordi meistrivõistluste esimest etappi Raplas, samuti boikoteeris seda võistlust isiklikult ja spordiklubi TARK kaudu ning 3) osales EKL-i ja Eesti kardikogukonna esindajana läbirääkimistes EAL-iga kardispordi juhtimisstruktuuri ümberkorraldamise küsimustes, avaldades asjaga seoses mh korduvalt e-kirjade teel oma seisukohti. Spordiklubi TARK suhtes saab koodeksit kohaldada ja kohaldamisest tulenevad tagajärjed on talle kohustuslikud, sest 1) ta on EAL-i liige, 2) ta hoiab koodeksi artiklile 9.2.2.a vastavad registreerija litsentsi ja on sellest tulenevalt registreerija koodeksi artikli 20 (definitsioonid) tähenduses ning 3) ta osales 6. – 7.05 toimunud Eesti kardispordi meistrivõistluste esimese etapi boikotis. Martin Haraku suhtes saab koodeksit kohaldada ja kohaldamisest tulenevad tagajärjed on talle kohustuslikud, sest 1) ta on kardisarja „Talendid rajale“ korraldajana tegutsenud autospordi valdkonnas ning 2) ta osales läbirääkimisprotsessos EAL-iga kardispordi juhtimisstruktuuri ümberkorraldamisel, avaldades asjaga seoses mh korduvalt e-kirjade teel oma seisukohti.
4. Koodeksi artikli 12.2.1 järgi loetakse koodeksi rikkumiseks igasugune pettuslik käitumine või muu tegu, mis on vastuolus mistahes võistluse huvidega või mootorispordi huvidega üldiselt (art 12.2.1.c), igasugune püüe saavutada eesmärki, mis on vastuolus FIA eesmärkidega (art 12.2.1.d) või igasugused väljaütlemised, teod või kirjutised, mis põhjustavad mittevaralist kahju FIA-le, selle organitele, liikmetele või ametnikele ning üldisemalt mootorispordi huvidele ja FIA kaitstavatele väärtustele (art 12.2.1.f).
5. Koodeksi artikli 12.1.1.a kohaselt on rikkumised karistatavad, kui need on toime pandud tahtlikult või hooletusest. Koodeksi artikli 12.1.1.c järgi võib karistada iga füüsilist või juriidilist isikut, kes võtab rikkumisest osa algataja või osavõtjana.
6. Koodeksi artikli 12.3.1 järgi võib koodeksi või kui asjakohane, siis FIA muude reeglite, samuti rahvuslike reeglite või mistahes täiendavate eeskirjade rikkumise eest karistada iga korraldajat, ametnikku, registreerijat, sõitjat, osavõtjat, muud litsentsi omajat või muud isikut või organisatsiooni, kes on rikkumise toime pannud.
7. Koodeksi artikli 12.3.2 kohaselt võib karistusi määrata ka ASN. Artikli 12.5.2 kohaselt võib trahvi määrata ASN. Artikli 12.4.1 järgi võib võistluskeelu määrata ainult ASN. Seega võib EAL karistusi määrata ja see hõlmab EAL-i pädevust määrata trahve ja võistluskeelde.
8. Kirjeldatud otsuse aluseks olevaid asjaolusid arvestades leiab EAL, et Priit Karjus, Heikki Hõbemägi, Spordiklubi TARK, Martin Harak ja EKL on toime pannud koodeksi artiklites 12.2.1.c, 12.2.1.d ja 12.2.1.f kirjeldatud teod. Täpsemalt seisnevad nende ühised ja eraldiseisvad rikkumised järgnevas:
9. Priit Karjuse, Heikki Hõbemägi, Spordiklubi TARK ja Martin Haraku ühine pöördumine 13.03.2022 saadetud e-kirjaga EAL-i volikogu, EAL-i auliikmete, EAL-i liikmete, EKL-i liikmete ja Eesti kardikogukonna esindajate poole väidetega, et Janis Kaal püüab ainuisikuliselt määrata EAL-i kardikomitee koosseisu kitsa huvigrupi esindajad, Guido Allmere, Ivar Veeruse ja Mart Liiksaare määramine EAL-i kardikomitee liikmeteks on vastuolus FIA põhimõtetega, väga suure korruptsioonikahtlusega ning amoraalne, kogu FIA klassides tegutsev Eesti meistrivõistlustel osalevate sportlaste ring lülitatakse kardispordi juhtimisest välja ning Janis Kaal ja Kuldar Sikk on käitunud pahatahtlikult ja teadlikult EAL-i huve ja mainet kahjustavalt – kirjeldatud väidete esitamine on selline, mis on põhjustanud EAL-ile (mis on FIA liige) ja selle juhtorgani liikmetele mittevaralist kahju ning on üldisemalt vastuolus mootorispordi huvidega ja FIA kaitstavate väärtustega. Mittevaralise kahju tekitamise all tuleb siinkohal mõista eelkõige mainekahju tekitamist. Mainekahju on EAL-ile ja selle juhtorgani liikmetele tekitanud valeväidete ja ebakohaste väärtushinnangute esitamine. Esiteks on vale väide, et Janis Kaal püüab kardikomitee koosseisu määrata ainuisikuliselt ja selliselt, et esindatud oleks vaid kitsas huvigrupp. Väite väärus selgub muuhulgas 12.04.2022 ja 13.04.2022 Priit Karjuse saadetud e-kirjadest, millest selgub, et EAL on pakkunud kardikomiteesse kohti EKL-i esindajatele, millest on aga keeldutud. Samal põhjusel on vale ka väide, et kardisportlaste ring lülitatakse kardispordi juhtimisest välja. Teiseks on ebakohane hinnang, et Guido Allmere, Ivar Veeruse ja Mart Liiksaare määramine kardikomitee liikmeteks on väga suure korruptsioonikahtlusega ja amoraalne. Selline väide on esitatud igasuguste põhjendusteta ja tuginemata mistahes asjaoludele, mis võiksid teoreetiliseltki põhistada korruptsioonikahtluse tekkimist. Selle hinnangu põhjendamatus on samuti ilmne muuhulgas sellest, et EKL-ile anti võimalus kardikomiteesse oma esindajate nimetamiseks. Kolmandaks, vale on väide, et Janis Kaal ja Kuldar Sikk on käitunud pahatahtlikult ja teadlikult EAL-i huve ja mainet kahjustavalt. Pahatahtlikkusele ja teadlikule kahjustamisele viidates ei ole ka siin tuginetud mitte mingisugustele asjaoludele ega esitatud kohaseid põhjendusi. Seevastu, nagu nähtub juba 01.02.2022 juhatuse otsusest, on EKL kardispordi juhtimisstruktuuri ümberkorraldamisse kaasatud ja EKL-ile on antud võimalus oma seisukohtade ja lahenduste esitamiseks. Seda arvestades ei ole alust ka eeldada, et EAL-i juhatuse liikmete tegevus on olnud pahatahtlik või teadlikult EAL-i kahjustav. Valeväidete ja ebakohaste väärtushinnangute avaldamine EAL-i või selle juhtorgani liikmete kohta on vastuolus nii FIA kaitstavate väärtuste kui ka mootorispordi huvidega üldiselt. FIA statuudi artikli 2.9 järgi on FIA eesmärgiks muuhulgas edendada selliseid väärtusi nagu koostöö ja usaldus. EAL leiab, et ASN-i või selle organi liikmete kohta valeväidete ja ebakohaste väärtushinnangute esitamine on vastuolus nende FIA poolt kaitstavate väärtustega. Lisaks leiab EAL, et üldiselt on mootorispordi huvides see, et sõitjad, registreerijad, organiseerijad, ASN-id ja kõik muud mootorispordiga seotud isikud käituksid üksteise ja avalikkuse suhtes sportlaslikult, viisakalt ja õiglaselt. Valeväidete ja ebakohaste väärtushinnangute esitamine on sellise huviga vastuolus. Sellest tulenevalt leiab EAL, et kirjeldatud tegu vastab koodeksi artiklites 12.2.1.c ja 12.2.1.f toodud rikkumisele.
10. Martin Haraku isiklik pöördumine 05.02.2022 saadetud e-kirjaga EAL-i juhatuse ja Eesti kardiklubide poole, milles väitis, et EAL moodustab vaid tema enda juhatuse poolt määratava koosseisuga kardikomitee, et kardikomitee liikmed on kabajantsikud, juunikommunistid ja kollaboraatorid, seostas Janis Kaalu ja Kuldar Sikku millegi „persse keeramisega“, suure seltskonna inimeste solvamisega ning absoluutse lähedase võimu omamisega ning väitis, et EAL-i struktuur on lollakas. – Kirjeldatud väidete esitamine on selline, mis on põhjustanud EAL-ile (mis on FIA liige) ja selle juhtorgani liikmetele mittevaralist kahju (eelkõige mainekahju) ning on üldisemalt vastuolus mootorispordi huvidega ja FIA kaitstavate väärtustega. Vale on väide, et EAL moodustab vaid tema enda juhatuse poolt määratava koosseisuga kardikomitee, sest, nagu selgitatud juba eelmises punktis, on EKL-ile antud võimalus ka oma esindajate esitamiseks kardikomiteesse, millest on EKL aga põhjendamatult keeldunud. Äärmiselt ebakohane on väide, et kardikomitee liikmed on kabajantsikud, juunikommunistid ja kollaboraatorid. Teiste nimetamine niisuguste nimetustega on juba iseenesest mitteaktsepteeritav ja vastuolus ühiskonnas kehtivate viisakusreeglitega, seega ebakohased. EAL leiab, et selliste avalduste tegemine on isegi pahatahtlik. Vale ja ebakohane on väide, et Janis Kaal ja Kuldar Sikk on millegi „persse keeranud“. EAL-i juhatuse tegevus on olnud informeeritud ja lähtunud koodeksist ja statuudist. Seda ilmestab muuhulgas 01.02.2022 juhatuse otsus, milles oli tähelepanu juhitud vajakajäämistele Eesti kardispordi korralduses ning tehtud konkreetseid ettepanekuid ja otsuseid nende vajakajäämiste lahendamiseks. Vale on väide, et Janis Kaal ja Kuldar Sikk on solvanud suurt seltskonda inimesi. Väide ei tugine taaskord ühelegi asjaolule, mis niisuguse väite tõesust kinnitaks. Vale ja ebakohane on väide, et Janis Kaalul ja Kuldar Sikul on absoluutsele lähedane võim. EAL-i juhatuse liikmetena tegutsevad Janis Kaal ja Kuldar Sikk oma pädevuse piires ja juhivad EAL-i MTÜS ja põhikirja alusel selliselt, nagu see on nõutud koodeksi ja statuudi kohaselt. Viimaks on ebakohane väide, et EAL-i struktuur on lollakas. Tegemist on sisutu väitega, mille eesmärk on heita üksnes negatiivset varju EAL-i põhikirjajärgsele struktuurile, mille on kinnitanud EAL-i üldkoosolek. Sarnaselt eelmises punktis selgitatule vastab kirjeldatud tegu (vale- ja ebakohaste väidete esitamine) koodeksi artiklites 12.2.1.c ja 12.2.1.f toodud rikkumistele.
11. Martin Haraku tegu, mis seisnes Facebookis EAL-i kardikomitee „persse“ („иди нaxyй!“) saatva sisuga postituse avaldamises. – Tegemist on EAL-i suunal ebakohase väärtushinnangu esitamisega. Nii postituse sisu kui ka väljendusviis, sealhulgas sirbi ja vasara kasutamine tekstis tähtede asendusena ja niisuguse formuleeringu kasutamine, mis vastab sellele, kuidas Ukraina sõdur saatis 24.02.2022 pikalt Vene sõjalaeva ja mis sai hiljem üldiseks Vene invasiooni vastaseks loosungiks ning mis eraldi ja koos jätavad mulje, et EAL-i ja selle kardikomiteed kõrvutatakse okupatsioonivõimuga, on teravalt taunimisväärne, ebasportlik ja EAL-i hinnangul liidu mainet kahjustav ning üldisemalt vastuolus mootorispordi huvidega (eelnimetatud sportlaslikkus, viisakus ja õiglus), samuti FIA kaitstavate väärtustega (eelnimetatud koostöö ja usaldus). Niisuguse postituse avaldamine vastab koodeksi artiklites 12.2.1.c ja 12.2.1.f toodud rikkumistele.
12. 18.03.2022 EKL-i kodulehel seisukoha avaldamine, milles oli muuhulgas väidetud, et EAL-i juhatus on kardikomitee ja selle esimehe, samuti EMV osalise kalenderplaani kinnitamisel jätnud arvestamata Eesti ja rahvusvahelistel tiitlivõistlustel osalevate klubide, võistlejate, radade omanike jt osapooltega, et EAL-i juhatus on üheselt vastutav tänaseks kujunenud olukorra eest ja EAL-i volikogu on selle olukorra kujunemist lubanud, kus vahetult enne hooaega puuduvad riigisiseseks võistlemiseks vajalikud tehnilised tingimused, võistlusmäärustik, EMV kalenderplaan ja korraldaja ja kus ei toimu võistlusnumbrite väljastamist ning puudub igasugune kommunikatsioon Eesti kardikogukonnaga, ning et EAL kui FIA esindaja Eestis tegutseb FIA enda põhimõtete ja prioriteetide vastaselt. – Taaskord on tegemist EAL-i suunal valeväidete esitamisega. Vale on väide, et EAL on jätnud arvestamata Eesti ja rahvusvahelistel tiitlivõistlustel osalevate klubide, võistlejate, radade omanike jt osapooltega. Siingi on asjakohane viidata EAL-i 01.02.2022 juhatuse otsusele, millest nähtub üheselt, et EAL on EKL-i ja nende esindajaid kaasanud Eesti kardispordi juhtimisstruktuuri ümberkorraldamisse, samuti näiteks asjaolule, et EKL on põhjendamatult keeldunud kardikomiteesse oma esindajate nimetamisest. Sellest tulenevalt on vale ka väide, et EAL-i juhatus on üheselt vastutav tänaseks kujunenud olukorra eest ja EAL-i volikogu on lubanud ülal kirjeldatud olukorra kujunemist. Vale on väide, et EAL tegutseb FIA põhimõtete ja prioriteetide vastaselt. Vastupidi, Eesti kardispordi juhtimisstruktuuri ümberkorraldamise ajendiks oli vajadus viia kardispordi korraldus Eestis kooskõlla statuudi ja koodeksiga. Nimetatud valeväidete esitamine tuleb omistada nii Priit Karjusele, kes on kirjeldatud seisukohale alla kirjutanud, ja EKL-ile kui organisatsioonile, kelle nimel ja kelle kodulehel Priit Karjus seisukoha avaldas. Sellise sisuga seisukoha avaldamine vastab koodeksi artiklites 12.2.1.c ja 12.2.1.f toodud rikkumistele.
13. 18.03.2022 EKL-i kodulehel teate avaldamine, milles oli muuhulgas väidetud, et EAL-i juhatus on kardispordi juhtimiselt kõrvale jätnud valdava enamuse seni Eesti meistrivõistlustel osalenud klubidest ja võistlejatest, EAL-i juhatus on otsustanud hävitada noorte arendamiseks vajaliku keskkonna ja tingimuste kogukonna toel loomise mudeli, jättes kõrvale tippklubid ja laiemalt kogukonna ning oluliselt kahjustades kaasaegsetes FIA klassides võistlemist, EAL-i juhatuse esimees käitub isevalitseja kombel ning avaldab järjest pöörasemaid väited EKL-i ja kardispordi senise töökorralduse kohta, EAL-i volinike kogu solvab tõsiseid spordimehi, kes juba aastakümneid sellesse sporti on oma elu ja energiat panustanud ning et EAL käsitleb ühiskondlikel alustel panustavat spordiaktiivi palgalise aparaadi alluvatena. – Tegemist on valeväidetega. Valed on väited, et EAL-i juhatus on kardispordi juhtimiselt kõrvale jätnud valdava enamuse EMV-del osalenud (tipp)klubidest ja võistlejatest ning laiemalt kardikogukonna. EAL viitab taas, et EKL on kaasatud juhtimise ümberkorraldamisse, samuti on talle antud võimalus oma esindajatele kardikomitees. Vale on väide, et EAL-i juhatus on otsustanud hävitada noorte mudeli, millega luuakse vajalik keskond ja tingimused noorte arendamiseks kogukonna toel. Eesti kardispordi juhtimisstruktuuri ümberkorraldamise eesmärk on viia kardispordi juhtimine vastavusse koodeksi ja statuudiga. Vale ja ebakohane on väide, et EAL-i juhatuse esimees käitub isevalitseja kombel ja esitab järjest pöörasemaid väiteid EKL‑i ja kardispordi senise töökorralduse kohta. Janis Kaal tegutseb oma volitsuste piires. Ebakohane on väide, et EAL-i volinike kogu solvab tõsiseid spordimehi, kes juba aastakümneid sellesse sporti on oma elu ja energiat panustanud. EAL-i volinike kogule ei saa ette heita seda, et nad ei ole sekkunud EAL-i juhatuse tegevusse, kuna EAL-i juhatus on tegutsenud vastavalt neilt nõutavale hoolsusele informeeritult ja EKL-i kaasavalt. Viimaks on vale väide, et EAL käsitleb ühiskondlikel alustel panustavat spordiaktiivi palgalise aparaadi alluvatena. Olgu selleks spordiaktiiviks EKL, kardiklubid või kardikogukond tervikuna, ei saa taaskord mööda vaadata tõdemusest, et EKL on kaasatud igakülgselt kardispordi juhtimisstruktuuri ümberkorraldamisse. Sarnaselt eelmises punktis toodule saab ka nende vale- ja ebakohaste väidete esitamise omistada EKL-ile. Ühtlasi saab nende vale- ja ebakohaste väidete esitamise omistada ka Heikki Hõbemägile ja Spordiklubile TARK, kuivõrd nemad olid ühed mitmetest, kes olid teatele alla kirjutanud. Kirjeldatu vastab koodeksi artiklites 12.2.1.c ja 12.2.1.f toodud rikkumistele.
14. Priit Karjuse 12.04.2022 kiri EAL-i volikogu liikmetele, milles Priit Karjus väitis, et kardikomiteesse minekuga minnakse Janis Kaalu pantvangiks. – Tegemist on ebakohase väitega. Janis Kaal tegutseb EAL-i juhatuse liikmena oma volitsuste piires ja pole põhjust arvata, et ta kuritarvitaks oma positsiooni. E-kirjas esitatud väitega püüab aga Priit Karjus EAL-i hinnangul edasi anda, et tema arvates ei oma EAL-i alakomitee mitte mingisugust iseseisvat otsustuspädevust ega funktsiooni, vaid sisuliselt on see organ EAL-i juhatuse esimehe ainukontrolli all. Selline väide on selgelt vale ja ebakohane ning õõnestab põhjendamatult FIA koodeksi ja statuudi alusel loodud organisatsioonide usaldusväärsust, raskendades seega kardispordi huvide edendamist. Kirjeldatu vastab koodeksi artiklites 12.2.1.c ja 12.2.1.f toodud rikkumistele.
15. Priit Karjuse 13.04.2022 kiri EAL-i volikogu liikmetele, milles Priit Karjus väitis, et EAL-i kardikomiteega liitudes jäävad EKL-i esindajad Janis Kaalu käsualusteks ja nii legitimeeritakse seeläbi Eesti kardisporti hävitav poliitika. – Tegemist on ebakohase ja vale väitega. Sisuliselt on väitega antud edasi sama mõte, mida sai kirjeldatud eelmises punktis. Eesti kardisporti hävitava poliitika legitimeerimise osas leiab EAL, et tegemist on samuti vale- ja ebakohase väitega ja taaskord tuleb tähelepanu juhtida Eesti kardispordi juhtimistruktuuri ümberkorraldamise eesmärgile, milleks on juhtimise kooskõlla viimine koodeksi ja statuudiga.
16. Priit Karjuse 04.05.2022 kiri Eesti kardiklubide juhtidele ja kardisportlastele ühisotsusest mitte osaleda EMV esimesel etapil 6. – 7.05.2022 Raplas. Kirjas väideti, et Janis Kaal on mänginud kõikide kardiklubide juhtide ja kardisportlastega salakavalt mängu, Janis Kaal blokeeris demagoogiliste võtetega kardiklubide ja EAL-i kohtumise, millega leida kardisportlastele mõistlik lahendus EMV-l osalemiseks, EAL-il pole kordagi olnud kavatsust sisuliselt kokku leppida; on selge, et tänane EAL-i kardikomitee ei oma sisulist võimu ega teovõimet, kuna kõik sisulised otsused on langetatud või orkestreeritud Janis Kaalu poolt. – Tegemist on valeväidetega. Sarnaselt eelmises kahes punktis toodule heidab Priit Karjus sisuliselt EAL-ile ette, et organisatsioonis omab vähemalt kardispordi küsimustes ainuotsustuspädevust vaid Janis Kaal. Sellele viitavad väited on selgelt valed. Väide, et EAL-il pole kordagi olnud kavatsust sisuliselt kokku leppida, on samuti vale. EKL on läbirääkimisprotsessi kaasatud ja väiteks, et sellel puudub sisuline tähendus, ei ole alust. Kirjeldatud väidete esitamine vastab koodeksi artiklites 12.2.1.c ja 12.2.1.f toodud rikkumistele. Kuna e-kirjale olid alla kirjutanud Priit Karjus ja Heikki Hõbemägi, saab teo omistada mõlemale.
17. Üleskutse EMV esimese etapi boikoteerimisele, etapi boikoteerimine, sõitjate, kes kaalusid boikoteerimise kokkuleppega mitteühinemist, hoiatamine ja täiendavate boikottidega ähvardamine, sõitjate survestamine. Vastavad teod pandi toime eelmises punktis nimetatud 04.05.2022 saadetud e-kirja vahendusel ning 06.05.2022 EKL kodulehel ja EKL-i Facebooki lehel vastava teate avaldamisega.EAL leiab, et tegemist on eriti raske rikkumisega. Eriti raske rikkumisega on tegemist seetõttu, et 1) boikoteerimise ja boikotile üleskutsumise alusena esitati valesid ja ebakohaseid väiteid EAL-i ja Janis Kaalu kohta, 2) boikotiga liituda mittesoovivaid sõitjaid adresseeriti negatiivselt, millest nähtub EAL-i hinnangul EKL-i, Priit Karjuse ja Heikki Hõbemägi püüe sundida boikotiga liituma võimalikult suurt kardispordis osalejate ringi ja 3) sõitjad, keda boikott mõjutas või võis mõjutada, olid enamjaolt alaealised, kusjuures boikotile üleskutsuvas e-kirjas (Priit Karjuse 04.05.2022 kiri) oli välja toodud, et ilma klubi juhi nõusolekuta ei ole sportlastel juriidiliselt võimalik võistlusele registreerida. Võistluse boikoteerimise eesmärk võib küll olla oma meelsuse ülenäitamine, kuid sellega kaasneb alati mõju ka boikoteeritavale võistlusele, võistlusest osa võtvatele sportlastele ja sellega seonduvalt FIA koodeksi ja statuudi alusel kaitstavale spordialale laiemalt. Arvestades EKL-i, Priit Karjuse ja Heikki Hõbemägi püüet kaasata boikotti võimalikult suur isikute ring, põhimõtteliselt kogu kardikogukond, tuleb EAL-i hinnangul asuda seisukohale, et boikoteerimisega püüti võistluse edukas läbiviimine nurjata võimalikult suures ulatuses. EAL-i hinnangul on selline püüe teravas vastuolus FIA eesmärkidega. Statuudi artikli 2.3 kohaselt on FIA üheks eesmärgiks edendada mootorispordi arengut, arendada ohutust mootorispordis, võtta vastu, tõlgendada ja jõustada üldisi reegleid, mis on asjakohased mootorispordivõistluste organiseerimisele ning õiglasele ja võrdsele läbiviimisele. FIA üks peamisi eesmärke tuleneb näiteks ka koodeksi artiklist 1.2.2, mille kohaselt on koodeksi eesmärk reguleerida, julgustada ja hõlbustada mootorispordi harrastamist. Võttes need normid kokku, leiab EAL, et FIA eesmärk on edendada ausat ja õiglast mootorisporti, teha mootorisport kõigile nähtavaks ja kättesaadavaks ja julgustada inimesi sellega tegelema. Sellise eesmärgi saavutamisele aitab kahtlusteta kaasa võistluste tõhus korraldamine ja võistlustel osalemise lubamine. Seega võistluse tõhusa korraldamise ja sellel osalemise takistamine, nagu seda on võistluse boikoteerimine ja sellele üleskutsumine, on niisuguse FIA eesmärgiga teravas vastuolus. See kujutab enesest koodeksi rikkumist artikli 12.2.1.d tähenduses. Võistluste boikoteerimine ja sellele üleskutsumine on ühtlasi vastuolus boikoteeritava võistluse huvidega, sest üldiselt on iga võistlus seda edukam, mida rohkem sõitjaid sellest osa võtab. See kujutab enesest koodeksi rikkumist artikli 12.2.1.c tähenduses. Viimaks leiab EAL, et võistluse boikoteerimine, sellele üleskutsumine ja täiendava boikotiga ähvardamine on FIA-le, EAL-ile ja üldiselt mootorispordi huvidele ja FIA kaitstavatele väärtustele (statuudi artikkel 2.9) mittevaralist kahju tekitavad. See kujutab enesest koodeksi rikkumist artikli 12.2.1.f tähenduses. Rikkumine on omistatav EKL-le, kelle kodu- ja Facebooki lehel üleskutse postitati, Priit Karjusele, kes oli üleskutsele alla kirjutanud ja kes oli vastava e-kirja saatjaks, Spordiklubile TARK, kes osales boikotis, leppides vastavalt kokku, et ei osale ühegi sõitjaga EMV esimesel etapil, ja Heikki Hõbemägile, kes oli üleskutsele alla kirjutanud ja kes osales Spordiklubi TARK kaudu ka ise boikotis.
18. Priit Karjuse Zoomi keskonnas 10.05.2022 toimunud infotunnis esitatud väide, et EAL on pöördunud Olerex AS-i poole nõudega, et Olerex ei toetaks Eestis läbiviidavaid kardivõistlusi ja samal päeval saadetud e-kiri EAL-i volikogu liikmetele, mis sisaldas väidet, et EAL pöördus Olerexi omanike poole kihutuskõnega lõpetada 2021. aastal alanud ja 2022. aastaks planeeritud karikavõistluste nimisponsori leping EKL-iga, samuti, et EAL töötab enda spordialade propageerimisele vastu ja viib valdkonnast hoopis raha välja. – Tegemist on valeväidetega. Nimetatud väidete väärus nähtub selgelt Olerex AS-i tegevjuhi Piret Milleri vastusest, milles ta tõi esile, et EKL-il ei olnudki koostöölepingut ja et tema poole pöördus isik, kes ei olnud EAL-iga seotud. Valeväidete esitamine tähendab koodeksi rikkumist artiklite 12.2.1.c ja 12.2.1.f tähenduses.
19. Kokkuvõttes on Priit Karjus, Heikki Hõbemägi, Spordiklubi TARK ja EKL rikkunud koodeksit artiklite 12.2.1.c, 12.2.1.d ja 12.2.1.f tähenduses vale- ja ebakohaste väidete esitamisega ning 6. - 7.05.2022 Raplas toimunud EMV esimese etapi boikoteerimisega, boikotile üleskutsumisega, boikotiga mitteühinevate sõitjate hoiatamise ja täiendavate boikottidega ähvardamisega. Martin Harak on rikkunud koodeksit artiklite 12.2.1.c ja 12.2.1.f tähenduses vale- ja ebakohaste väidete esitamisega.
20. EAL-i hinnangul annavad asjaolud alust järelduseks, et boikoteerimine, boikoteerimisele üles kutsumine ja edasise boikoteerimisega ähvardamine oli tahtlik, st korraldatud teadmisega, et mõjutatakse võistluse korraldamist ja kulgu ning ka vastava tahtega mõjutada võistluse korraldamist ja kulgu. Selliselt on need teod vastavalt koodeksi artiklile 12.1.1.a kohaselt karistatavad. EAL-i hinnangul annavad asjaolud alust järelduseks, et kõik ülevalpool puudutatud vale- ja ebakohased väited on esitatud tahtlikult. EAL võtab niisuguse järelduse tegemisel arvesse tõika, et EKL ja Priit Karjus ei ole oma vastuse seisukoha küsimisele toonud välja ühtegi konkreetset põhjendust, miks nad EAL-i ja selle organi liikmete suunal niisuguseid väiteid esitasid, samuti mitte ühtegi konkreetset asjaolu, mis võiks anda alust uskuda ühe või teise väite õigsust. Viitamine pelgalt sellele, et EKL ja Priit Karjus on oma tegevuses lähtunud EKL-i üldkoosolekute otsustest, ei põhjenda kuidagi vale- ja ebakohaste väidete esitamist. Vale- ja ebakohaste väidete põhjendamata jätmine kehtib ka Heikki Hõbemägi ja Martin Haraku kohta, kuivõrd nemad ei esitanud seisukoha küsimisele üldse oma vastust. Järelikult on praegusel juhul artikli 12.1.1.a kohaselt ka vale- ja ebakohaste väidete esitamine karistatav.
21. Karistuse liigi ja määra valikul on ASN-ile jäetud diskretsioon. Karistuse liigi ja määra otsustamisel arvestab EAL rikkumise olemust ja raskust ning rikkujate isikuid.
22. Esmalt kirjeldab EAL karistuse määramist EKL-ile.
23. EAL leiab, et EKL-i on võimalik karistada ka võistluskeeluga (koodeksi artikkel 12.4.1.o). Vastavalt koodeksi artiklile 12.14.1 võib võistluskeelu määrata eriti rasketel asjaoludel. EAL leiab, et praeguse juhtumi asjaolusid iseloomustab nende eriline raskus ja sellest tulenevalt on võistluskeelu määramine põhjendatud. EAL-i hinnangul on raskeima kaaluga tegu EMV esimese etapi boikoteerimise ja sellele üleskutsumisele seonduv. Nagu märgitud, mõjutas või võis tegu mõjutada eelkõige alaealisi sõitjaid, kes boikoti tõttu ei saanud võistlusel osaleda. Seega EAL-i ja EKL-i vahelise erimeelsuse lahendamisel rakendas EKL omale meeltmööda lahenduse saavutamiseks meedet, millel olid või võisid olla otsesed negatiivsed tagajärjed vaidlusega mitteseotud ja spordikogukonna erilise kaitse all olevatele alaealistele isikutele, kelle peamine huvi on lihtsalt võistelda. See on taunimisväärne. Täiendavalt on taunimisväärne see, et boikotile üleskutses seati negatiivsesse valgusesse sõitjad, sh potentsiaalsed alaealised sõitjad, kellel võis puududa soov boikotiga liituda ja oli olemas tahtmine võistlusest osa võtta. EKL-i seisukoht, et tema tegevus rajanes tema kõrgemate organite otsustel, näitab, et tegemist on ebasportlikest printsiipidest läbikasvanud organisatsiooniga, millel puudub võime aru saada ausa ja jätkusuutliku spordi põhimõtetest.
24. Boikoteerimisele ja sellele ülskutsumisele seonduvale teole lisab täiendavat raskust arvukate ja kohaselt põhjendamata vale- ja ebakohaste väidete esitamine EAL-i ja selle organite liikmete suunal. Lühidalt, ASN-ina Eestis on EAL-i jaoks äärmiselt oluline, et säiliks organisatsiooni hea nimi, sest EAL esindab Eesti Autosporti kogu maailmas. Erimeelsuste lahendamine vaidleva poole kohta niisuguste avalduste tegemisega, nagu EKL on käesoleval juhul teinud, vastandub täielikult erimeelsuse rahumeelsele lahendamisele ja ei ole kuidagi konstruktiivne. Selline käitumine ei võimalda saavutada lahendust, vaid teravdab erimeelsust veelgi.
25. Seega leiab EAL, et EKL-i teod on kogumis niivõrd rasked, et see õigustab võistluskeelu määramist. EAL leiab, et võistluskeeld koodeksi artiklite 12.4.1.o ja 12.14 tähenduses tähendab üleüldist keeldu autospordis tegutsemiseks nii Eestis kui rahvusvaheliselt ja vastavalt EAL selle karistuse ka määrab. Võistluskeelu pikkuse osas selgitab EAL, et koodeks ei näe ses osas ette raame, millises pikkuses võib võistluskeelu määrata. Seega on võistluskeelu pikkuse määramine täielikult EAL-i diskretsioonis. Määra valikul saab arvestada näiteks põhjendustega, mille karistatav isik on oma tegude kohta andnud. Samas ei ole EKL oma tegudele andnud mitte mingisugust sisulist põhjendust. Põhjendus, et erimeelsuste lahendamisel on tuginetud EKL-i üldkoosoleku otsustele, ei põhjenda tegude toimepanemist sisuliselt. Käesolevatel asjaoludel leiab EAL, et kohane võistluskeelu pikkus on 3 aastat ja vastavas määras EAL selle EKL-ile karistuseks määrabki.
26. Järgmisena kirjeldab EAL karistuse määramist Priit Karjusele.
27. EAL leiab, et kohane karistuse liik Priit Karjusele on võistluskeeld (koodeksi artikkel 12.4.1.o). Priit Karjus on EKL-i juhatuse liige, kes oli boikoteerimisele üleskutsumise e-kirja kui ka arvukate teiste ülalkirjeldatud e-kirjade autor ja boikoti eestvedaja, seega ka asjassepuutuvate vale- ja ebakohaste väidete autor. Põhjendused, mille EAL esitas EKLi-le võistluskeelu määramise kohta, sealhulgas tegude raske olemuse kohta, kehtivad ka Priit Karjusele karistuse määramisels. Seetõttu ei hakka EAL neid siin kordama. Ka ei esine Priit Karjuse suhtes kergendavaid asjaolusid. Priit Karjus ei ole esitanud sisulisi põhjendusi oma tegudele, vaid palunud lugeda EKL-i vastuses toodu ka oma vastuseks seisukoha küsimisele. Kõike seda arvestades leiab EAL, et Priit Karjusele tuleb samuti määrata 3-aastane võistluskeeld, s.o keeld autospordis tegutsemiseks nii Eestis kui rahvusvaheliselt.
28. Järgmisena kirjeldab EAL karistuse määramist Heikki Hõbemägile.
29. EAL leiab, et kohane karistuse liik Heikki Hõbemägile on võistluskeeld (koodeksi artikkel 12.4.1.o). Heikki Hõbemägi on samuti EKL-i juhatuse liige, kes oli allakirjutanuna boikteerimisele üleskutsumise e-kirja ja mitmete asjassepuutuvate vale- ja ebakohaste väidete autor, samuti boikoti eestvedaja. Heikki Hõbemägi võttis ka TARK Racing juhatajana boikotist osa, mille tulemusena ei saanud TARK Racing kardiklubi sõitjad, sh alaealised sõitjad boikoteeritud võistlusest osa võtta, sest, nagu oli märgitud boikotile üleskutses, ilma klubi juhi nõusolekuta ei olnud sportlastel juriidiliselt võimalik võistlusele registreerida. Põhjendused, mille EAL esitas EKL-ile võistluskeelu määramise kohta, sealhulgas tegude raske olemuse kohta, kehtivad ka Heikki Hõbemägile karistuse määramisel. Seetõttu ei hakka EAL ka siin neid kordama. Heikki Hõbemägi suhtes ei esine samuti kergendavaid asjaolusid. Seisukoha küsimisele ei soostunud Heikki Hõbemägi üleüldse vastama. Kõike arvestades leiab EAL, et Heikki Hõbemägile tuleb samuti määrata 3-aastane võistluskeeld, s.o keeld autospordis tegutsemiseks nii Eestis kui rahvusvaheliselt.
30. Viimaks kirjeldab EAL karistuse määramist Martin Harakule.
31. EAL leiab, et kohane karistuse liik Martin Harakule on võistluskeeld (koodeksi artikkel 12.4.1.o). Martin Harak on mitme EAL-i, selle organi ja organi liikmete suunal tehtud vale- ja ebakohase väite autor. Seejuures leiab EAL, et kardikomitee liikmete nimetamine kabajantsikuteks, juunikommunistideks ja kollaboraatoriteks on äärmiselt solvav ja pahatahtlik. EAL-i hinnangul on eriti raske teona käsitletav ka sellise sisuga Facebooki postistuse tegemine, kus EAL-i organ (kardikomitee) saadetakse persse, kusjuures avalduse tegemisega on kardikomiteed ja EAL-i seostatud okupatsioonivõimuga. Nimelt nähtub selline seos uuesti ära märkimist väärivast asjaolust, et postituses on kasutatud sirbi ja vasara sümbolit, mis oli kasutuses Nõukogude Liidus, samuti asjaolust, et avalduse formuleering vastab taotluslikult sellele, kuidas Ukraina sõdur saatis 24.02.2022 pikalt Vene sõjalaeva ja mis sai hiljem üldiseks Vene invasiooni vastaseks loosungiks – seega kõrvutatakse postituses EAL-i kardikomiteed ja niimoodi kogu EAL-i okupatsioonivõimuga. Ka Martin Harak oma käitumisele põhjendusi ei esitanud, kuigi EAL talle selleks võimaluse andis. Nendest asjaoludest tulenevalt on Martin Harakule võistluskeelu määramine põhjendatud. EAL leiab, et Martin Harakule tuleb seetõttu määrata 3-aastane võistluskeeld, s.o keeld autospordis tegutsemiseks nii Eestis kui rahvusvaheliselt.
32. Vastavalt koodeksi artiklile 12.14.2 on võistluskeeld alati rahvusvahelise olemusega ja sellest teavitatakse kõiki ASN-e. Seda arvestades teavitab EAL võistluskeelu määramisest viivitamata FIA‑t, kes teavitab koodeksi artiklitest 12.14.2, 12.13.2 ja 12.13.3 tulenevalt omakorda kõiki ülejäänud ASN-e. FIA-le edastatakse käesolev otsus koos tõlkega.
33. Vastavalt koodeksi artiklile 12.20.1 on EAL-il õigus määratud karistused avaldada. EAL seda õigust ka kasutab ning avaldab otsuse ja karistused viivitamata Eesti Autospordi Liidu kodulehel uus.autosport.ee. Ühtlasi saadab EAL käesoleva otsuse viivitamata ka EKL-ile, Priit Karjusele, Heikki Hõbemägile ja Martin Harakule.
34. EAL peab karistuse määramisel silmas eeskätt Eesti kardispordi huve ja karistuse integreerivat ja rehabiliteerivat eesmärki. EAL on veendunud, et karistuse määramise fakt iseenesest võib, arvestades karistatute isikuid ja nende pikaajalist tegevust Eesti kardispordis, olla piisavaks meetmeks, et suunata neid oma edaspidises tegevuses järgima FIA koodeksit ja EAL’i reegleid, mis on sätestatud ausa ja jätkusuutliku mootorispordi arenguks globaalselt ja ka Eestis. Sellest tulenevalt määrab EAL karistused tingimuslikuna selliselt, et reaalselt tuleb karistust kanda kuni 31.12.2022. Sealt edasi kehtib karistus tingimuslikuna selliselt, et kui alates 01.01.2023 kuni 04.07.2025 paneb keegi karistatutest toime uue FIA koodeksi või EAL’i reegli rikkumise, tuleb tal kanda 3-aastane võistluskeelu karistus alates rikkumise toimepanemisest.

Volinikud:

A2 Racing (esindaja Andres Hall)

CKR Estonia OÜ (esindaja Eero Nõgene)

Estonian Autosport Events MTÜ (esindaja Urmo Aava)

Kehala MTÜ (esindaja Oleg Gross)

OK Tehnikaspordiklubi (esindaja Arvo Ojaperv, volinike kogu esimees)

OT Service OÜ (esindaja Henri Rump)

Tehase Auto OÜ (esindaja Raul Jeets)

1. International Sporting Code. Application from 1 January 2022. Kättesaadav arvutivõrgus: <https://www.fia.com/sites/default/files/2022_international_sporting_code_fr-en_clean_version_23_january2022_.pdf> (03.06.2022). [↑](#footnote-ref-1)
2. FIA Statutes. Application from 1 January 2021. Kättesaadav arvutivõrgus: <https://www.fia.com/sites/default/files/2021_fia_statutes_fr-en.pdf> (03.06.2022). [↑](#footnote-ref-2)